బ్లాక్‌ను 'బంగారంగా మార్చుకున్నారు'
- పెద్ద నోట్ల రద్దుతో పసిడికి అనూహ్య డిమాండ్‌
- 'గుర్తింపు' భయంతో బ్యాంకులకు వచ్చింది తక్కువే
- పరిస్థితి ఆసరా చేసుకొని కొందరు జ్యువెల్లర్ల అక్రమాలు
- తక్కువ బిల్లులు, తప్పుడు వివరాలతో ప్రభుత్వానికి టోకరా
- డొల్ల కంపెనీల్లోకి కోట్లలో తరలిన అక్రమ సొమ్ములు
- ఐటీ విచారణలో బయటకొస్తున్న ఆశ్చర్యకర నిజాలు
కోల్‌కతా: పెద్దనోట్ల రద్దు చేసిన సమయంలో దేశంలోని ఎక్కువ నల్లధనం భారీగా పసిడి కొనుగోళ్లు, డొల్ల కంపెనీల్లోకి తరలిపోయినట్టుగా 'ఆదాయపు పన్ను' (ఐటీ) శాఖ విచారణలో తేటతెల్లమవుతోంది. నోట్ల రద్దు నేపథ్యంలో నల్లధనాన్ని సక్రమమైన సొమ్ముగా మార్చుకొనేందుకు అక్రమార్కులు ఎక్కువగా బ్యాంకుల బాట పట్టనట్టుగా విచారణలో తెలుస్తోంది. బ్యాంకుల్లో సొమ్ము డిపాజిట్‌ చేసేందుకు సర్కారు నిబంధనలు కఠినతరం చేయడంతో అక్రమార్కులు రూటు మార్చినట్టుగా సమాచారం. డిపాజిట్లకు బ్యాంకులు వివిధ గుర్తింపు కార్డులను కోరిన నేపథ్యంలో.. ఎక్కువగా నల్లధనం బ్యాంకుల్లోకి వచ్చి చేరనట్టుగా ఐటీ శాఖ తెలిపింది. ఇదే కారణంగా ఎక్కవ మంది నల్లధనాన్ని పసిడి రూపంలోకి మార్చుకొని దాచుకొనేందుకు ఆసక్తి కనబరినట్టు ఐటీ అధికారులు వివరిస్తున్నారు. నవంబరు 8న ప్రధాని నోట్ల రద్దు ప్రకటించిన మరు క్షణం నుంచి బడాబాబులు నల్లధనంలో భారీగా బంగారం విక్రయాలకు ఎగబడ్డట్టుగా అధికారులు గుర్తించారు. ఈ సందర్భాన్ని ఆసరాగా చేసుకొని అమ్మకాలను పెంచుకొనేందుకు కొందరు జ్యువెల్లరీ షాపుల వారు అక్రమాలకు దిగినట్టుగా తెలుస్తోంది. రూ.2 లక్షల కంటే తక్కువ విలువైన బిల్లులతో అక్రమార్కులకు వారు సహకరించినట్టుగా ఐటీ అధికారులు తేల్చారు. రూ.2 లక్షల కంటే తక్కువ విలువైన అమ్మకాలకు ఎలాంటి గుర్తింపు కార్డులు అవసరం లేనందునే వినియోగ దారులను ఆకర్షించి అమ్మకాలను పెంచుకొనేందుకు యజమానులు ఈ ఎత్తుగడను ఎంచుకున్నట్టు సమాచారం.
ముందు తేదీల బిల్లులతో అక్రమాలు..
నోట్ల రద్దు సమయంలో బంగారం కొనుగోళ్లు జరిపిన వారికి సంబంధించి బంగారం దుకాణాల వారు అందించిన సమాచారం పూర్తిగా తప్పుల తడకగా ఉన్నట్టు ఐటీ అధికారుల విచారణలో తేలింది. జ్యువెల్లరీ షాపుల వారు అందించిన వివరాలను విశ్లేషించి చూస్తే వారిచ్చిన వివరాలు, గుర్తింపు కార్డుల్లోని వారిలో చాలా మంది పేదవారు ఉన్నట్టుగా తేలింది. వారు భారీ మొత్తంలో బంగారం కొనుగోలు చేసేటంత స్థోమత కలిగిన వారు కాదని తమ విచారణలో తెలుతున్నట్టుగా ఐటీ అధికారులు ఐఏఎన్‌ఎస్‌ వార్తా సంస్థకు వెల్లడించారు. దీనికి తోడు అనూహ్యంగా పెరిగిన డిమాండ్‌ను తట్టుకొనేందుక జ్యువెల్లరీ దుకాణాల వారు పెద్ద మొత్తంలో బంగారాన్ని ఏలా తీసుకురాగలిగారన్న అంశాన్ని అధికారులు ఆరా తీస్తున్నారు. దీపావళి, దన్తేరాస్‌ సీజనుల్లో చాలా దుకాణాల వారు స్టాక్‌ కొరతను ఎదుర్కొంటుంటారు. ఈ నేపథ్యంలో జ్యువెల్లరీ షాపుల వారు ఇంత అధిక మొత్తంలో బంగారాన్ని ఎలా తేగలిగారన్న విషయంపై కూడా ఐటీ అధికారులు కూపీ లాగుతున్నారు. నోట్ల రద్దు ప్రకటన నేపథ్యంలో ఐటీ అధికారులు ప్రధాన నగరాల్లోని చాలా జ్యువెల్లరీ షాపులను మూసి ఉంచాలని సూచించారు. అయినా భారీగా అమ్మకాలు జరగడం పట్ల అధికారులు విస్మయం వ్యక్తం చేస్తున్నారు. నోట్ల రద్దు ప్రకటించిన తరువాత జరిగిన అమ్మకాలను పసిడి దుకాణాల వారు ఎక్కువగా నవంబరు 8, అంతకంటే ముందు తేదీల బిల్లులతో విక్రయాలను జరిపినట్టుగా తెలుస్తోంది. అయితే బంగారం దుకాణాల వారు మాత్రం ఐటీ అధికారుల ఆరోపణలను ఖండిస్తున్నారు. కొనుగోలుదారులు నిజమైన ఆధారాలను అందించింది లేనిది తెలుసుకోవడం కష్టమేనని వారు వ్యాఖ్యానిస్తున్నారు.
వెలుగులోకి రూ.9,334 కోట్లు..
నోట్ల రద్దు తరువాత నవంబరు 29 నుంచి దేశంలో నల్లధనం కోసం వేట ప్రారంభమైనట్టు ఐటీ అధికారులు చెబుతున్నారు. రద్దు నేపథ్యంలో నిధులు ఎక్కుడకు ఎక్కువగా తరలి పోతున్నాయన్న విషయమై 'సెంట్రల్‌ బోర్డ్‌ ఆఫ్‌ డైరెక్ట్‌ ట్యాక్సస్‌' (సీబీడీటీ) వర్గాల నుంచి సమాచారం అందాక ఐటీ అధికారులు రంగంలోకి దిగారు. జ్యువెలరీ షాపుల వారు అధిక మొత్తంలో బ్యాంకుల్లో డిపాజిట్లు జరపడంతో అధికారుల దృష్టి వీరిపై పడింది. సీబీడీటీ అధికారిక సమాచారం మేరకు నోట్ల రద్దు చేపట్టిన మరుసటి రోజు (నవంబరు 9, 2016) నుంచి ఫిబ్రవరి 28 వరకు దాదాపు రూ.9,334 కోట్ల నల్లధనాన్ని అధికారులు గుర్తించారు. దీనికి తోడు ఎక్కువ మంది డొల్ల కంపెనీలలో పెట్టుబడులను చూపి నల్లధనాన్ని మార్చుకున్నట్టు అధికారుల పరిశీలనలో తేలింది. పలువురు ఆయా కంపెనీల్లో కోట్లలో క్రయవిక్రయాలు జరిపినట్టుగా అక్రమ ఇన్వాయిస్‌లను సృష్టించడం కూడా అధికారుల పరిశీలనకు వచ్చింది. ఆధారాలతో సమాచారం లభించడంతో అక్రమాలకు పాల్పడిన వారిపై విచారణ చేపట్టేందుకు అధికారులు రంగం సిద్ధం చేసుకుంటున్నారు.
మీ స్నేహితులకు రికమెండ్ చెయ్యండి